El conseller d'Empresa i Coneixement ha presentat les oportunitats d'inversió que ofereix Catalunya en el marc d'una trobada amb directius d'empreses europees, nord-americanes i asiàtiques dels sectors de la indústria, les TIC, l'electrònica i les tecnologies mòbils
El conseller d'Empresa i Coneixement, Jordi Baiget, s'ha reunit aquest dimarts amb una quinzena de multinacionals de tot el món a Brussel·les per donar a conèixer les oportunitats de negoci que ofereix Catalunya i reforçar l'atracció de nous projectes d'inversió estrangera al nostre país.
Durant les trobades amb empreses, Baiget ha posat en valor les oportunitats d'inversió que presenta Catalunya especialment en l'àmbit productiu i tecnològic, subratllant el posicionament del país com el hub digital i tecnològic d'Europa.
En el marc d'una reunió amb directius d'empreses d'Europa, els Estats Units i Àsia dels sectors de la indústria, les TIC, l'electrònica i les tecnologies mòbils, principalment, Baiget ha assegurat que " presentem Catalunya com a terra d'inversions tecnològiques, digitals i relacionades amb la indústria 4.0 ".
El conseller ha subratllat que " Catalunya ofereix molts actius: és la porta d'entrada a un gran mercat, l'europeu, té una bona xarxa de connexions amb el món, una bona qualitat de vida, mà d'obra qualificada i una densitat de petites i mitjanes empreses " que poden esdevenir " proveïdors i socis tecnològiques " d'empreses multinacionals.
Aquests motius, sumats al fet d'acollir " 12 universitats, centres tecnològics i de recerca ", fan que Catalunya " sigui una zona atractiva per invertir", ha destacat el titular d'Empresa i Coneixement.
Baiget ha afegit que " quan les empreses inverteixen fora del seu país busquen invertir en zones que els hi permetin un retorn, busquen una inversió a llarg termini i actius solvents ".
Aquesta trobada s'ha celebrat en el marc de l'European Business Summit (EBS) celebrat a Brussel·les, que ha comptat amb la participació de 2.000 assistents de tot el món entre directius de multinacionals i responsables polítics.
Es tracta d'un fòrum de primer nivell, considerat un dels congressos de referència a Europa.
En aquest sentit, el conseller Baiget ha afirmat que " Catalunya ha de ser als llocs on passen coses i on hi ha fent que fa que puguin passar coses ".
Les reunions mantingudes pel conseller han permès presentar a les multinacionals estrangeres el projecte Global 3D Printing Hub, la nova infraestructura industrial que esdevindrà una gran plataforma referent a nivell mundial en l'àmbit de la tecnologia d'impressió 3D des d'una perspectiva industrial.
Ubicada al Campus Diagonal Besòs, comptarà amb un espai superior als 10.000 m2 i consolidarà la unió entre la diversitat industrial del país amb les noves tecnologies i els sectors emergents que contribueixen a l'impuls del país cap a la indústria 4.0.
Durant les trobades mantingudes a Brussel·les, la delegació catalana ha ofert l'assessorament de la Generalitat per facilitar els processos d'inversió estrangera a Catalunya, que s'articula mitjançant Catalonia Trade & Investment, l'àrea d'atracció d'inversions estrangeres d'ACCIÓ.
Aquest 2016 ha estat l'any en què Catalonia Trade & Investment ha atret més projectes d'inversió estrangera, materialitzant 68 projectes que han suposat una inversió de 352 milions d'euros, la creació de 2.870 llocs de treball i el manteniment de 1.197 llocs de treball.
Viatge del conseller a Brussel·les
A banda de les reunions mantingudes amb empreses estrangeres, el viatge del conseller d'Empresa i Coneixement a Brussel·les també ha tingut l'objectiu d'estrènyer les relacions comercials entre Catalunya i Bèlgica.
En aquest sentit, ahir va participar en el primer Catalan Wines organitzat per ACCIÓ a Bèlgica, que va permetre a una vintena de cellers catalans oferir un tast dels seus vins i caves a una cinquantena de sommeliers, importadors i distribuïdors de vi i cava belgues amb l'objectiu d'introduir-se o expandir la seva presència en aquest mercat.
El conseller Baiget es reuneix a Brussel·les amb una quinzena de multinacionals per atreure nous projectes d'inversió estrangera a Catalunya